Carolok 24
1Pe myero nyeko omaki i kom jo ma gin lutim maraco,
dok pe imar ribbe kwedgi;
2pien tamgi ducu opoŋ ki lok me tim bwami,
ma noŋo giloko lok ma keto can keken i kom dano.
3Gitwero gero ot pi ryeko,
dok pi niaŋ matut miyo cuŋ matek likiŋ;
4pi ŋec ma dano tye kwede miyo poŋo ode
ki kit jami mabeco me wel ki lwak jami ma yomo cwiny.
5Dano maryek tek kato dano ma latekkom,
dano ma tye ki ŋec bene kato ŋat ma tye ki teko.
6Ka giteli ki ryeko ci itwero lweny maber,
dok winyo tam mabeco ma dano gimiyo boti miyo iloyo lweny.
7Ryeko nen calo gin mo ma tye malo twatwal bot ŋat mamiŋ;
pe twero waco lok kadi ki acel ka gitye ka laro lok ma pire tek.
8Ŋat ma bedo ki tam me timo gin marac
gilwoŋe ni lakel-ayela.
9Tam ma lamiŋ tamo bedo bal keken,
dano ducu gidag ŋat ma laŋala.
10Ka ce ibedo nyap i kare ma ayelayela tye,
tekoni noŋo nok adada.
11Myero ilar kwo pa jo ma gimakogi giterogi woko me aneka;
gwok jo ma giywayogi giterogi i kabedo me nek.
12Ka ce iwacci, “Nen, wan onoŋo pe waŋeyo lokke,”
ento Lubaŋa ma neno cwiny dano-ni pe biromo niaŋ?
En ŋat ma neno kwowu-ni pe ŋeyo?
En pe biketo can i kom dano acel acel ma poro kit gin ma en otimo?
13Latinna, cam moo kic, pien ber,
dok moo kic ma cwer ki i peda kic lim matek ka ibilo.
14Myero iŋe ni ryeko bene tye kit meno pi kwoni;
ka ce inoŋo ryeko, ci ibedo ki gen ni kwoni me anyim bibedo maber,
dok genni pe bigik.
15Pe ikanne i ŋet ot pa dano ma kite atir pi time rac;
pe myero itim bwami i kom gaŋŋe;
16pien dano ma kite atir kadi opot piny tyen abiro,
dok pud twero a malo aye;
ento jo maraco can retogi gipoto woko piny matwal.
17Pe ibed ki yomcwiny ka ineno lakworri opoto i can,
dok cwinyi pe obed yom ka ineno en yokke atata;
18gwok Rwot bineno gin ma itimo, ci pe biyomo cwinye,
ci miyo kwanyo kinigane woko ki i kom dano-nu.
19Pe myero cwinyi ocwer pi jo ma gin lutim maraco,
dok pe ibed ki mone i kom jo maraco;
20pien dano ma latim marac pe tye ki gen pi kwone pi kare me anyim;
mac tara pa jo maraco gibineko woko.
21Latinna, lwor Rwot dok ilwor kabaka bene,
pe myero ijem i komgi.
22Ka ijemo ci gibiketo can i komi oyotoyot;
dok aŋa ma ŋeyo kit can ma bia bot Lubaŋa ki kabaka?
Lok mukene ma luryeko guwaco
23Magi ducu obedo lok ma luryeko guwaco.
Dworo kor dano i ŋolo kop rac.
24Ŋat ma waco bot dano marac, “Pe it ye ki bal mo”
jo me rok ducu gibicene, dok gibikwere woko;
25ento jo ma gijuko lutim maraco gibibedo ki yomcwiny,
dok gibilimo gum maber makato ducu.
26Ŋat ma miyo lagam ma atir meno aye larem me ada.
27Mukwoŋo koŋ ikwoŋ tiyo ticci ma tye woko,
pur poto dok ipit iye ginapita ducu ma mitte;
ka lacen doŋ icak gero odi.
28Pe ibed caden ma lagoba i kom lawoti ma pe ki bal;
pe myero ibwol dano ki lok gobagoba.
29Pe myero iwac ni, “Abitimo gin ma en otimo i koma-ni bene ikome;
abiculo waŋ gin ma dano meno otimo.”
30Awoto akato ki i ŋet poto pa dano ma lawackom,
ki i ŋet poto olok pa dano ma wiye odiŋ;
31nen, potone ducu obakke ki okuto keken;
doo ayila oumo ŋom woko,
celle ma gigero ki got bene omuk orette woko piny.
32Ka aneno ci abedo ki tam matut pire;
aneno dok omiya pwony madit.
33-Ka ibuto inino manok,
dok idolo ciŋi woko omini yweyo,
34ci can bimaki macalo layak ma mako dano,
ma orukke woko ki jami lwennye ducu.